માણસોને આમ પણ મળેલા જીવનનો અસંતોષ હોય છે. એ અસંતોષને પકડીને આવા પંથ કે કલ્ટ તેમને સંતોષી થવાનો રસ્તો દેખાડે છે. આમપણ દરેક વ્યક્તિને સુખ, શાંતિ અને સમૃદ્ધિ જોઈતી હોય છે. તેની શોધમાં તે કોઈને કોઈ વ્યક્તિ કે પંથ સાથે જોડાય છે. ક્યારેક તે સાચી હોય તો ક્યારેક તે ખોટી ભ્રમણાઓને પોષે છે. આસારામબાપુ પાસે પણ લોકો એ જ આશાએ ગયા હતાને? અલ કાયદા કે આઈએસઆઈએસ પણ લોકોને જેહાદ કરવાનું કહે છે કારણ કે તેમને જન્નત મળે. જન્નતમાં સુખ, શાંતિ અને સમૃદ્ધિ મળે. તેમની વિચારસરણીને ન માનનારાઓ નાપાક ગણે. તેમને મારી નાખતા પણ તેઓ ખચકાય નહીં. આસારામબાપુ કોઈ બાળકીનું શોષણ કરતાં ય અચકાયા નહીં. આવા પંથ કે કલ્ટ તમને ગુનાહિતતાનો- પાપનો ડર બતાવીને પણ તાબામાં રાખે. ટૂંકમાં સામ,દામ અને દંડ દરેક માનસિકતાનો ઉપયોગ આવા કલ્ટગુરુઓ કરતાં હોય છે. સુનીલ કુલકર્ણી પણ કહે છે કે હું કોઈને જબરદસ્તીથી મારી પાસે આવવાનું કહેતો નથી. તેમને ઈમોશનલ તકલીફ હોય છે તેથી સલાહ લેવા આવે છે અને તેમને હું સાચો રસ્તો દર્શાવું છું. તેના પર ચાલવું કે ન ચાલવું તે એમની મરજી. કહે છે કે એની આડમાં સુનીલ અનેક બીજા ધંધા ચલાવતો હતો. આસારામજી અને બીજા બાપુઓ, ઓસામા બિન લાદેન હોય કે અન્ય નેતા કે ગુરુઓ પણ આવું કરતા હોય છે.